জাতীয় সমাজতান্ত্রিক দলের (জেএসডি) সভাপতি আ স ম আবদুর রব বলেছেন, আমার রাজনৈতিক জীবনে কখনো সুসময় ছিল না। পাকিস্তান রাষ্ট্রকাঠামোর মধ্যে থেকে দেশকে স্বাধীন করার তাগিদে পাকিস্তানি শাসকদের রক্তচক্ষুর মধ্যে ১৯৭১ সালের ২ মার্চ স্বাধীন বাংলার পতাকা উত্তোলন, যদি প্রধানমন্ত্রীর বিবেচনাবোধে সুসময় মনে হয় তাহলে কিছু না বলাই ভালো। গতকাল সোমবার এক প্রতিক্রিয়ায় তিনি এসব কথা বলেন। নেপালের রাজধানী কাঠমান্ডুতে অনুষ্ঠিত চতুর্থ বিমসটেক শীর্ষ সম্মেলনে অংশগ্রহণের অভিজ্ঞতা তুলে ধরতে গত রোববার প্রধানমন্ত্রীর সরকারি বাসভবন গণভবনে আয়োজিত সংবাদ সম্মেলনে প্রধানমন্ত্রী শেখ হাসিনা রাজনৈতিক নানা বিষয় নিয়ে কথা বলতে গিয়ে যুক্তফ্রন্টের নেতাদের নিয়ে সরস মন্তব্য করেন।